b'\n_START_ARTICLE_\nWole Soyinka\n_START_SECTION_\nBiografia\n_START_PARAGRAPH_\nVa n\xc3\xa9ixer el 13 de juliol del 1934 a la ciutat d\'Abeokuta, capital de la regi\xc3\xb3 d\'Ogun, amb el nom real d\'Akinwande Oluwole Soyinka. Despr\xc3\xa9s de cursar els estudis secundaris a la ciutat d\'Ibadan, el 1952 va iniciar els estudis de literatura anglesa a la Universitat d\'Ibadan, on es va graduar el 1954. Aquell any, es trasllad\xc3\xa0 a la ciutat de Leeds (Anglaterra) per continuar els seus estudis en la universitat d\'aquesta ciutat, i aconsegu\xc3\xad la llicenciatura l\'any 1957._NEWLINE_Entre 1957 i 1959, fou membre del Royal Court Theatre de Londres, del qual en fou tamb\xc3\xa9 director i actor. En aquest per\xc3\xadode, tamb\xc3\xa9 va escriure tres obres per a una petita companyia d\'actors que havia reclutat. El 1960, retorn\xc3\xa0 al seu pa\xc3\xads, on estudi\xc3\xa0 "drama afric\xc3\xa0" i on fou nomenat professor de literatura comparada a les universitats de Lagos, Ibadan i Ife.\n_START_SECTION_\nObra liter\xc3\xa0ria\n_START_PARAGRAPH_\nSi b\xc3\xa9 molts escriptors africans rebutjaven l\'\xc3\xbas de les lleng\xc3\xbces europees a causa de l\'associaci\xc3\xb3 entre Europa i la violenta colonitzaci\xc3\xb3 d\'\xc3\x80frica, Soyinka va optar per desenvolupar els seus escrits en angl\xc3\xa8s. Es caracteritza per barrejar les tradicions africanes amb l\'estil europeu, utilitzant tradicions i mites africans narrats mitjan\xc3\xa7ant l\'\xc3\xbas de formes occidentals. En les seves obres, sempre ha optat per difondre la seva postura social i pol\xc3\xadtica, per la qual cosa est\xc3\xa0 plagada de simbolismes, un estil \xc3\xa0cid que fou la causa principal del seu arrest l\'any 1967._NEWLINE_El 1960, fund\xc3\xa0 el grup teatral "Les m\xc3\xa0scares del 1960". Els seus treballs en aquesta \xc3\xa8poca estan tenyits de cr\xc3\xadtica social, realitzada d\'una manera lleugera i, sovint, humor\xc3\xadstica. El 1964 fund\xc3\xa0 la "Companyia de Teatre Orisun". El 1967, \xc3\xa9s arrestat durant la guerra civil de Nig\xc3\xa8ria per haver escrit un article en el qual advocava per un armistici. Acusat de conspiraci\xc3\xb3, \xc3\xa9s recl\xc3\xb2s durant 20 mesos, fins a ser alliberat el 1969._NEWLINE_A la d\xc3\xa8cada del 1970, la seva obra es torna m\xc3\xa9s fosca i cr\xc3\xadtica, atacant el sistema i s\'hi reflecteix el sofriment de l\'autor i del poble nigeri\xc3\xa0. El 1986, fou guardonat amb el Premi Nobel de Literatura perqu\xc3\xa8 amb una perspectiva cultural \xc3\xa0mplia i amb insinuacions po\xc3\xa8tiques ha aconseguit mostrar el drama de l\'exist\xc3\xa8ncia, esdevenint el primer autor afric\xc3\xa0 que rep aquest guard\xc3\xb3.'